b'\n_START_ARTICLE_\nCharlie Higson\n_START_PARAGRAPH_\nCharlie Higson (s. 3. hein\xc3\xa4kuuta 1958 Frome, Somerset) on englantilainen n\xc3\xa4yttelij\xc3\xa4, koomikko, k\xc3\xa4sikirjoittaja ja kirjailija._NEWLINE_Valmistuttuaan East Anglian yliopistosta Higson toimi ennen n\xc3\xa4yttelij\xc3\xa4nuraansa 1980-luvulla jonkin aikaa muusikkona The Higsons -nimisess\xc3\xa4 yhtyeess\xc3\xa4. Suuren yleis\xc3\xb6n tietoisuuteen h\xc3\xa4n tuli BBC:n Ruuvit l\xc3\xb6ys\xc3\xa4ll\xc3\xa4 -sketsisarjan my\xc3\xb6t\xc3\xa4. H\xc3\xa4n toimi sarjan k\xc3\xa4sikirjoittajana ja esitti siin\xc3\xa4 lukuisia mieleenpainuvia hahmoja. Niist\xc3\xa4 \xe2\x80\x9dpisnesmies Tonilla\xe2\x80\x9d oli kahden tuotantokauden ajan omaa nime\xc3\xa4\xc3\xa4n kantanut sarja, jota Higson k\xc3\xa4sikirjoitti. H\xc3\xa4n on n\xc3\xa4ytellyt my\xc3\xb6s televisiosarjassa Randall and Hopkirk, jota h\xc3\xa4n on ohjannut ja k\xc3\xa4sikirjoittanut._NEWLINE_Vuonna 2004 Higson ryhtyi kirjoittamaan James Bond -romaaneja, jotka keskittyv\xc3\xa4t p\xc3\xa4\xc3\xa4henkil\xc3\xb6n kouluvuosiin Etonissa. Ensimm\xc3\xa4inen kirja, SilverFin , ilmestyi Britanniassa maaliskuussa 2005 (ilmestynyt suomeksi Kustannusosakeyhti\xc3\xb6 Otavan kustantamana nimell\xc3\xa4 Hopeaev\xc3\xa4 kes\xc3\xa4ll\xc3\xa4 2006) ja toinen kirja, Blood Fever, vuoden 2006 tammikuussa (suomeksi nimell\xc3\xa4 Verikuume vuoden 2007 alussa). Kolmannen kirjan nimi on Korota tai kuole. H\xc3\xa4nen nelj\xc3\xa4s kirjansa on nimelt\xc3\xa4\xc3\xa4n Hurricane Gold. Se ilmestyi vuonna 2008. Suomennoksesta ei ole viel\xc3\xa4 tietoa. H\xc3\xa4nen aikomuksensa on kirjoittaa viel\xc3\xa4 ainakin kaksi nuoresta Bondista kertovaa kirjaa.'